title: Rozhodnutie Politického a bezpečnostného výboru (SZBP) 2018/2075 zo 7. decembra 2018, ktorým sa predlžuje mandát vedúceho pozorovateľskej misie Európskej únie v Gruzínsku (EUMM Georgia) (EUMM GEORGIA/1/2018)

text:
                  28.12.2018

                  SK

                  Úradný vestník Európskej únie

                  L 331/217

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2018/2075
         zo 7. decembra 2018,
         ktorým sa predlžuje mandát vedúceho pozorovateľskej misie Európskej únie v Gruzínsku (EUMM Georgia) (EUMM GEORGIA/1/2018)
         POLITICKÝ A BEZPEČNOSTNÝ VÝBOR,
         so zreteľom na Zmluvu o Európskej únii, a najmä na jej článok 38 tretí odsek,
         so zreteľom na rozhodnutie Rady 2010/452/SZBP z 12. augusta 2010 o pozorovateľskej misii Európskej únie v Gruzínsku, EUMM Georgia (1), a najmä na jeho článok 10 ods. 1,
         keďže:

                     (1)

                     Podľa rozhodnutia 2010/452/SZBP sa Politický a bezpečnostný výbor (PBV) oprávňuje, aby v súlade s článkom 38 zmluvy prijímal príslušné rozhodnutia na účely vykonávania politickej kontroly a strategického usmerňovania pozorovateľskej misie Európskej únie v Gruzínsku (EUMM Georgia) vrátane rozhodnutia o vymenovaní vedúceho misie.

                     (2)

                     PBV prijal 19. decembra 2017 rozhodnutie (SZBP) 2017/2438 (2), ktorým sa pán Erik HØEG vymenúva za vedúceho misie EUMM Georgia od 15. decembra 2017 do 14. decembra 2018.

                     (3)

                     Rada 3. decembra 2018 prijala rozhodnutie (SZBP) 2018/1884 (3), ktorým sa predĺžil mandát misie EUMM Georgia do 14. decembra 2020.

                     (4)

                     Vysoká predstaviteľka Únie pre zahraničné veci a bezpečnostnú politiku navrhla predĺžiť mandát pána Erika HØEGA ako vedúceho misie EUMM Georgia od 15. decembra 2018,

               PRIJAL TOTO ROZHODNUTIE:

            Článok 1
            Mandát pána Erika HØEGA ako vedúceho misie EUMM Georgia sa týmto predlžuje od 15. decembra 2018.

            Článok 2
            Toto rozhodnutie nadobúda účinnosť dňom jeho prijatia.
            Platí do 14. decembra 2020.

            V Bruseli 7. decembra 2018

                  Za Politický a bezpečnostný výbor

                  predsedníčka

               S. FROM-EMMESBERGER

            (1)  Ú. v. EÚ L 213, 13.8.2010, s. 43.

            (2)  Rozhodnutie Politického a bezpečnostného výboru (SZBP) 2017/2438 z 19. decembra 2017 o vymenovaní vedúceho misie pozorovateľskej misie Európskej únie v Gruzínsku (EUMM Georgia) (EUMM GEORGIA/1/2017) (Ú. v. EÚ L 344, 23.12.2017, s. 39).

            (3)  Rozhodnutie Rady (SZBP) 2018/1884 z 3. decembra 2018, ktorým sa predlžuje účinnosť a mení rozhodnutie 2010/452/SZBP o o pozorovateľskej misii Európskej únie v Gruzínsku, EUMM Georgia (Ú. v. EÚ L 308, 4.12.2018, s. 41).


title: Rozhodnutie Rady (SZBP) 2018/2078 z 21. decembra 2018, ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine

text:
                  28.12.2018

                  SK

                  Úradný vestník Európskej únie

                  L 331/224

         ROZHODNUTIE RADY (SZBP) 2018/2078
         z 21. decembra 2018,
         ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 31. júla 2014 prijala rozhodnutie 2014/512/SZBP (1).

                     (2)

                     Európska rada sa 19. marca 2015 dohodla na tom, že sa prijmú potrebné opatrenia na jasné prepojenie trvania reštriktívnych opatrení s úplným vykonaním dohôd z Minska, majúc na pamäti, že úplné vykonanie sa predpokladalo do 31. decembra 2015.

                     (3)

                     Rada 5. júla 2018 predĺžila uplatňovanie rozhodnutia 2014/512/SZBP do 31. januára 2019 s cieľom umožniť ďalšie zhodnotenie vykonávania dohôd z Minska (2).

                     (4)

                     Po tom, čo sa vykonávanie dohôd z Minska zhodnotilo, platnosť rozhodnutia 2014/512/SZBP by sa mala predĺžiť o ďalších šesť mesiacov, aby Rada mohla ďalej zhodnotiť ich vykonávanie.

                     (5)

                     Rozhodnutie 2014/512/SZBP by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            V článku 9 ods. 1 rozhodnutia 2014/512/SZBP sa prvý pododsek nahrádza takto:

                  „1.   Toto rozhodnutie sa uplatňuje do 31. júla 2019.“

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 21. decembra 2018

                  Za Radu

                  predsedníčka

               J. BOGNER-STRAUSS

            (1)  Rozhodnutie Rady 2014/512/SZBP z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 31.7.2014, s. 13).

            (2)  Rozhodnutie Rady (SZBP) 2018/964 z 5. júla 2018, ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 172, 9.7.2018, s. 3).


title: Rozhodnutie Európskeho parlamentu (EÚ) 2018/2073 z 24. októbra 2018 o absolutóriu za plnenie rozpočtu Európskeho podporného úradu pre azyl za rozpočtový rok 2016

text:
               28.12.2018

               SK

               Úradný vestník Európskej únie

               L 331/213

      ROZHODNUTIE EURÓPSKEHO PARLAMENTU (EÚ) 2018/2073
      z 24. októbra 2018
      o absolutóriu za plnenie rozpočtu Európskeho podporného úradu pre azyl za rozpočtový rok 2016
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskeho podporného úradu pre azyl za rozpočtový rok 2016,

                  —

                  so zreteľom na správu Dvora audítorov o overení ročnej účtovnej závierky Európskeho podporného úradu pre azyl za rozpočtový rok 2016 spolu s odpoveďou úradu (1),

                  —

                  so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2016 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady z 20. februára 2018 o udelení absolutória úradu za plnenie rozpočtu za rozpočtový rok 2016 (05941/2018 – C8-0087/2018),

                  —

                  so zreteľom na svoje rozhodnutie z 18. apríla 2018 (3), ktorým sa odkladá rozhodnutie o absolutóriu za rozpočtový rok 2016, a na odpoveď výkonného riaditeľa Európskeho podporného úradu pre azyl,

                  —

                  so zreteľom na opatrenia, ktoré prijali Generálne riaditeľstvo Komisie pre migráciu a vnútorné záležitosti a správna rada Európskeho podporného úradu pre azyl na základe rozhodnutia Európskeho parlamentu z 18. apríla 2018, ktorým sa odkladá udelenie absolutória, ktoré vyústilo do odstúpenia Josého Carreiru z pozície výkonného riaditeľa Európskeho podporného úradu pre azyl 6. júna 2018,

                  —

                  so zreteľom na vypočutie z 3. septembra 2018 a na predložené nápravné opatrenia, ktoré už prijal nový dočasný výkonný riaditeľ Európskeho podporného úradu pre azyl od svojho vymenovania v júni 2018,

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (4), a najmä na jeho článok 208,

                  —

                  so zreteľom na nariadenie Európskeho parlamentu a Rady (EÚ) č. 439/2010 z 19. mája 2010, ktorým sa zriaďuje Európsky podporný úrad pre azyl (5), a najmä na jeho článok 36,

                  —

                  so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

                  —

                  so zreteľom na článok 94 a prílohu IV k rokovaciemu poriadku,

                  —

                  so zreteľom na druhú správu Výboru pre kontrolu rozpočtu (A8-0299/2018),

         1.

            neudeľuje výkonnému riaditeľovi Európskeho podporného úradu pre azyl absolutórium za plnenie rozpočtu úradu za rozpočtový rok 2016;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskeho podporného úradu pre azyl, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Antonio TAJANI

               Generálny tajomník

            Klaus WELLE

         (1)  Ú. v. EÚ C 417, 6.12.2017, s. 79.

         (2)  Pozri poznámku pod čiarou č. 1.

         (3)  Ú. v. EÚ L 248, 3.10.2018, s. 195.

         (4)  Ú. v. EÚ L 298, 26.10.2012, s. 1.

         (5)  Ú. v. EÚ L 132, 29.5.2010, s. 11.

         (6)  Ú. v. EÚ L 328, 7.12.2013, s. 42.


title: Rozhodnutie Európskeho Parlamentu (EÚ) 2018/2071 z 24. októbra 2018 o absolutóriu za plnenie všeobecného rozpočtu Európskej únie za rozpočtový rok 2016, oddiel II – Európska rada a Rada

text:
               28.12.2018

               SK

               Úradný vestník Európskej únie

               L 331/210

      ROZHODNUTIE EURÓPSKEHO PARLAMENTU (EÚ) 2018/2071
      z 24. októbra 2018
      o absolutóriu za plnenie všeobecného rozpočtu Európskej únie za rozpočtový rok 2016, oddiel II – Európska rada a Rada
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2016 (1),

                  —

                  so zreteľom na konsolidovanú ročnú účtovnú závierku Európskej únie za rozpočtový rok 2016 (COM(2017) 365 – C8-0249/2017) (2),

                  —

                  so zreteľom na výročnú správu Dvora audítorov o plnení rozpočtu za rozpočtový rok 2016 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2016 v súlade s článkom 287 Zmluvy o fungovaní Európskej únie,

                  —

                  so zreteľom na svoje rozhodnutie z 18. apríla 2018 (5), ktorým sa odkladá rozhodnutie o absolutóriu za rozpočtový rok 2016, ako aj na priložené uznesenie (6),

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (7), a najmä na jeho články 55, 99, 164, 165 a 166,

                  —

                  so zreteľom na článok 94 a prílohu IV k rokovaciemu poriadku,

                  —

                  so zreteľom na druhú správu Výboru pre kontrolu rozpočtu (A8-0300/2018),

         1.

            neudeľuje generálnemu tajomníkovi Rady absolutórium za plnenie rozpočtu Európskej rady a Rady za rozpočtový rok 2016;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Európskej rade, Rade, Komisii, Súdnemu dvoru Európskej únie, Dvoru audítorov, európskemu ombudsmanovi, európskemu dozornému úradníkovi pre ochranu údajov a Európskej službe pre vonkajšiu činnosť a aby zabezpečil ich uverejnenie v Úradnom vestníku Európskej únie (v sérii L).

               Predseda

            Antonio TAJANI

               Generálny tajomník

            Klaus WELLE

         (1)  Ú. v. EÚ L 48, 24.2.2016.

         (2)  Ú. v. EÚ C 323, 28.9.2017, s. 1.

         (3)  Ú. v. EÚ C 322, 28.9.2017, s. 1.

         (4)  Ú. v. EÚ C 322, 28.9.2017, s. 10.

         (5)  Ú. v. EÚ L 248, 3.10.2018, s. 23.

         (6)  Ú. v. EÚ L 248, 3.10.2018, s. 24.

         (7)  Ú. v. EÚ L 298, 26.10.2012, s. 1.


Rozhodnutie Komisie z 30/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9108 - PepsiCo, Inc. / SodaStream) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Európskeho výboru pre systémové riziká z 14. novembra 2018 o koordinačnom rámci pre konzultácie orgánov dohľadu s Európskym výborom pre systémové riziká o predlžení lehoty podľa článku 138 ods. 4 smernice Európskeho parlamentu a Rady 2009/138/ES (Solventnosť II) (ESRB/2018/7)

text:
                  29.1.2019

                  SK

                  Úradný vestník Európskej únie

                  C 36/31

         ROZHODNUTIE EURÓPSKEHO VÝBORU PRE SYSTÉMOVÉ RIZIKÁ
         z 14. novembra 2018
         o koordinačnom rámci pre konzultácie orgánov dohľadu s Európskym výborom pre systémové riziká o predlžení lehoty podľa článku 138 ods. 4 smernice Európskeho parlamentu a Rady 2009/138/ES (Solventnosť II)
         (ESRB/2018/7)
         (2019/C 36/10)
         GENERÁLNA RADA EURÓPSKEHO VÝBORU PRE SYSTÉMOVÉ RIZIKÁ,
         so zreteľom na nariadenie Európskeho parlamentu a Rady (EÚ) č. 1092/2010 z 24. novembra 2010 o makroprudenciálnom dohľade Európskej únie nad finančným systémom a o zriadení Európskeho výboru pre systémové riziká (1), a najmä na jeho článok 3 ods. 2 písm. j) a článok 4 ods. 2,
         so zreteľom na smernicu Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (2), a najmä na jej článok 138 ods. 4,
         keďže:

                     (1)

                     Článok 138 smernice 2009/138/ES stanovuje pravidlá a postupy pre prípad nesplnenia kapitálovej požiadavky na solventnosť alebo v prípade rizika jej nesplnenia. V takýchto prípadoch je potrebné uskutočniť osobitné postupy na obnovenie úrovne použiteľných vlastných zdrojov na úroveň pokrývajúcu kapitálovú požiadavku na solventnosť alebo na zníženie rizikového profilu poisťovne alebo zaisťovne s cieľom zabezpečiť plnenie kapitálovej požiadavky na solventnosť počas stanovenej lehoty.

                     (2)

                     V súlade s článkom 138 ods. 4 smernice 2009/138/ES, ak Európsky orgán pre poisťovníctvo a dôchodkové poistenie zamestnancov (EIOPA) vyhlási, že došlo k prípadu výnimočnej nepriaznivej situácie, ktorá má vplyv na poisťovne a zaisťovne so značným podielom na trhu alebo na dotknutých skupinách činnosti, dotknutý orgán dohľadu môže pre dotknuté poisťovne a zaisťovne predĺžiť lehotu na ozdravenie maximálne o obdobie siedmich rokov.

                     (3)

                     Podľa článku 138 ods. 4 smernice 2009/138/ES môže dotknutý orgán dohľadu uskutočniť konzultáciu s Európskym výborom pre systémové riziká (ESRB) v súvislosti s predĺžením lehoty na ozdravenie pre poisťovne a zaisťovne, na ktoré má vplyv situácia, ktorú EIOPA vyhlásil za prípad výnimočnej nepriaznivej situácie. Orgán dohľadu môže rozhodnúť o potrebe žiadosti o konzultáciu s ESRB vo veci predĺženia lehoty na ozdravenie a o konkrétnom obsahu tejto žiadosti.

                     (4)

                     ESRB je zodpovedný za makroprudenciálny dohľad v rámci Únie. V tejto súvislosti je cieľom ESRB prispieť k zabráneniu a zníženiu systémových rizík pre finančnú stabilitu Únie vrátane rizík, ktoré nepochádzajú z Únie. ESRB by sa preto mal v súlade so svojím mandátom zameriavať na makroprudenciálne aspekty a dopad predĺženia alebo nepredĺženia lehoty na ozdravenie pre dotknuté poisťovne a zaisťovne. ESRB posúdi v rámci svojich možností dopad na finančné trhy, iné poisťovne a zaisťovne a reálnu ekonomiku.

                     (5)

                     S cieľom uľahčiť postup pre konzultácie o predĺžení lehoty na ozdravenie je potrebné vytvoriť koordinačný rámec ESRB. Tento koordinačný rámec môže ťažiť z existujúceho koordinačného rámca vytvoreného rozhodnutím Európskeho výboru pre systémové riziká ESRB/2015/4 (3) pre oznamovanie vnútroštátnych opatrení makroprudenciálnej politiky príslušnými orgánmi a pre vydávanie stanovísk a odporúčaní ESRB, ktorý bol niekoľkokrát úspešne odskúšaný.

                     (6)

                     ESRB musí navyše na uskutočňovanie svojho hodnotenia zabezpečiť potrebnú úroveň znalostí v oblasti poistenia a zaistenia, ako aj zabezpečiť úzku spoluprácu ESRB s EIOPA,

               PRIJALA TOTO ROZHODNUTIE:

            Článok 1
            Predmet úpravy a rozsah pôsobnosti
            Týmto rozhodnutím sa stanovuje všeobecný procesný rámec pre konzultácie žiadajúcich orgánov s ESRB o predĺžení lehoty na ozdravenie podľa článku 138 ods. 4 smernice 2009/138/ES.

            Článok 2
            Vymedzenie pojmov
            Na účely tohto rozhodnutia sa uplatňuje toto vymedzenie pojmov:

                        1.

                        „hodnotiaci tím“ je tím odborníkov z ESRB zodpovedný za vykonanie hodnotenia a vypracovanie odpovede na žiadosť o konzultáciu, ktorý predstavuje organizačnú zložku poradného výboru pre technické otázky;

                        2.

                        „Darwin“ je interný systém ESRB na správu dokumentov;

                        3.

                        „pracovný deň“ je každý deň okrem soboty, nedele alebo dňa, ktorý je v ECB dňom pracovného pokoja;

                        4.

                        „poisťovňa“ je poisťovňa v zmysle jej vymedzenia v článku 13 smernice 2009/138/ES;

                        5.

                        „lehota na ozdravenie“ je lehota uvedená v článku 138 ods. 4 smernice 2009/138/ES, počas ktorej musí dotknutá poisťovňa alebo zaisťovňa obnoviť úroveň použiteľných vlastných zdrojov na úroveň pokrývajúcu kapitálovú požiadavku na solventnosť alebo znížiť svoj rizikový profilu s cieľom zabezpečiť plnenie kapitálovej požiadavky na solventnosť;

                        6.

                        „zaisťovňa“ je zaisťovňa v zmysle jej vymedzenia v článku 13 smernice 2009/138/ES;

                        7.

                        „žiadosť o konzultáciu“ je žiadosť orgánu dohľadu o konzultáciu s ESRB podľa článku 138 ods. 4 smernice 2009/138/ES;

                        8.

                        „žiadajúci orgán“ je orgán dohľadu, ktorý podal žiadosť o konzultáciu;

                        9.

                        „orgán dohľadu“ je orgán dohľadu v zmysle jeho vymedzenia v článku 13 smernice 2009/138/ES.

            Článok 3
            Postup pre prípravu a schválenie odpovede na žiadosť o konzultáciu

               1.   Sekretariát ESRB oznámi prostredníctvom systému Darwin prijatie žiadosti o konzultáciu podľa článku 138 ods. 4 smernice 2009/138/ES členom generálnej rady, riadiacemu výboru a hodnotiacemu tímu, a to ihneď po jej prijatí.

               2.   Do desiatich dní od prijatia žiadosti o konzultáciu pripraví hodnotiaci tím návrh odpovede na žiadosť o konzultáciu a sekretariát ESRB tento návrh predloží riadiacemu výboru na posúdenie v písomnom konaní.

               3.   V rámci harmonogramu uvedeného v predchádzajúcom odseku môže člen generálnej rady do dvoch pracovných dní ECB od oznámenia prijatia žiadosti o konzultáciu generálnej rade oznámiť, že by sa jeho orgán chcel zúčastniť ako pozorovateľ na práci hodnotiaceho tímu, ak ešte nie je zastúpený.

               4.   Riadiaci výbor vznesie pripomienky k návrhu odpovede do dvoch pracovných dní od jeho predloženia sekretariátom ESRB. Hodnotiaci tím posúdi zásadné pripomienky riadiaceho výboru, a môže ich zohľadniť v návrhu odpovede predkladanom generálnej rade.

               5.   Sekretariát ESRB predloží návrh odpovede generálnej rade na pripomienky do štyroch pracovných dní ECB od dátumu predloženia návrhu odpovede riadiacemu výboru. Členovia generálnej rady môžu vzniesť pripomienky k návrhu odpovede pred prijatím rozhodnutia generálnej rady, a to do štyroch pracovných dní ECB od dátumu predloženia návrhu odpovede generálnej rade. Ak neboli vznesené zásadné pripomienky k návrhu odpovede na žiadosť o konzultáciu, považuje sa takýto návrh za schválený.

               6.   Ak generálna rada vzniesla zásadné pripomienky k návrhu odpovede, hodnotiaci tím zváži prepracovanie návrhu odpovede tak, aby tieto pripomienky zohľadnil. Hodnotiaci tím predloží generálnej rade prostredníctvom sekretariátu ESRB konečné znenie návrhu odpovede do štyroch pracovných dní od prijatia pripomienok od generálnej rady.

               7.   Generálna rada príjme na základe konečného návrhu odpovede pripraveného hodnotiacim tímom rozhodnutie o jeho schválení. Ak nie je podľa rokovacieho poriadku ESRB (4) zvolané zasadnutie generálnej rady, prijíma generálna rada rozhodnutie v písomnom konaní, do dvoch pracovných dní ECB od predloženia konečného návrhu odpovede hodnotiacim tímom.

               8.   Harmonogram postupu pre prípravu a schválenie odpovede na žiadosť o konzultáciu sa môže skrátiť za výnimočných okolností na žiadosť žiadajúceho orgánu, alebo ak to generálna rada považuje za potrebné.

               9.   V súlade s článkom 5 ods. 2a a článkom 13 ods. 7 rokovacieho poriadku ESRB môžu byť zástupcovia Islandu, Nórska a Lichtenštajnska v ESRB vylúčení z účasti na diskusii o návrhu odpovede okrem prípadov, keď žiadosť o konzultáciu predložil orgán dohľadu z ich krajiny.

            Článok 4
            Informácie, ktoré poskytuje žiadajúci orgán

               1.   Žiadosť o konzultáciu obsahuje všetky potrebné informácie, na ktorých bude založená odpoveď Európskeho výboru pre systémové riziká, ako aj informácie o prípadných požiadavkách na zachovanie dôvernosti, ktoré sa vzťahujú na prenos týchto informácií.

               2.   Žiadajúci orgán poskytne ESRB ekonomické zdôvodnenie predĺženia lehoty na ozdravenie a informácie o očakávaných celkových hospodárskych následkoch nepredĺženia lehoty na ozdravenie.

               3.   Ekonomické zdôvodnenie predĺženia lehoty na ozdravenie obsahuje:

                           a)

                           údaje o aktuálnej finančnej situácii každej z dotknutých poisťovní alebo zaisťovní a o ich prepojeniach, vrátane ich investičných expozícií;

                           b)

                           ďalšie informácie, napríklad o štruktúre poistného trhu, hlavných charakteristikách konkurentov a rozdelení strát v prípade nepriaznivej udalosti a

                           c)

                           finančné prognózy zaoberajúce sa prípadným ozdravením každej dotknutej poisťovne alebo zaisťovne pri viacerých hospodárskych scenároch.

               4.   Informácie o očakávaných celkových hospodárskych následkoch nepredĺženia lehoty na ozdravenie obsahujú:

                           a)

                           nepriaznivý dopad na finančné trhy spôsobený stratégiou každej dotknutej poisťovne alebo zaisťovne na zníženie svojho rizikového profilu vrátane možných druhotných účinkov;

                           b)

                           nepriaznivý dopad na reálnu ekonomiku spôsobený napríklad dočasným narušením poskytovania poistných služieb spôsobeným potenciálnou nezastupiteľnosťou alebo možným negatívnym vplyvom na dôveru spotrebiteľov.

               5.   Príloha k tomuto rozhodnutiu podrobne stanovuje minimálny súbor informácií, ktoré poskytuje žiadajúci orgán.

               6.   Bez ohľadu na znenie odsekov 4 a 5 môže ESRB v prípade potreby požiadať žiadajúci orgán o poskytnutie ďalších informácií.

               7.   Ak poskytnuté informácie nie sú verejne dostupné, považujú sa informácie prijaté ESRB za dôverné v súlade s článkom 8 ods. 3 nariadenia (EÚ) č. 1092/2010 a prístup k nim je obmedzený na tie osoby a orgány, ktoré ich potrebujú poznať v súvislosti so svojimi povinnosťami alebo pri výkone svojich úloh.

               8.   Sekretariát ESRB vytvorí na výmenu informácií so žiadajúcim orgánom osobitnú štruktúru v systéme Darwin.

            Článok 5
            Hodnotiaci tím

               1.   Hodnotiaci tím uskutoční hodnotenie a vypracuje návrh odpovede na žiadosť o konzultáciu.

               2.   Zloženie hodnotiaceho tímu je rovnaké ako v prípade hodnotiaceho tímu zriadeného podľa rozhodnutia ECB/2015/4, ako bol vymenovaný generálnou radou, s týmto rozdielom:

                           a)

                           zástupcu Európskeho orgánu pre bankovníctvo (EBA) nahradí zástupca EIOPA, ktorého vymenuje generálna rada a

                           b)

                           každý orgán zastúpený v hodnotiacom tíme môže určiť jedného odborníka na poisťovníctvo, ktorý bude vystupovať v hodnotiacom tíme ako pozorovateľ.

               3.   S cieľom vyhnúť sa konfliktu záujmov pri príprave odpovede na žiadosť o konzultáciu spočíva funkcia členov hodnotiaceho tímu a pozorovateľov za orgán dohľadu, ktorý je žiadajúcim orgánom dočasne pozastaví, a to bez nahradenia týchto členov.

               4.   Hodnotiaci tím sa usiluje dosiahnuť konsenzus medzi svojimi členmi, ale ak si to vyžadujú okolnosti, môže spolu so svojom návrhom odpovede predkladanom generálnej rade poskytnúť väčšinový a menšinový názor.

            Článok 6
            Dôvernosť odpovede na žiadosť o konzultáciu
            Odpoveď ESRB na žiadosť o konzultáciu nie je verejná a poskytne sa len žiadajúcemu orgánu.

            Článok 7
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Vo Frankfurte nad Mohanom 14. novembra 2018

               Francesco MAZZAFERRO

                  vedúci sekretariátu ESRB

                  v mene Generálnej rady ESRB

            (1)  Ú. v. EÚ L 331, 15.12.2010, s. 1.

            (2)  Ú. v. EÚ L 335, 17.12.2009, s. 1.

            (3)  Rozhodnutie Európskeho výboru pre systémové riziká z 16. decembra 2015 o koordinačnom rámci pre oznamovanie vnútroštátnych opatrení makroprudenciálnej politiky príslušnými orgánmi, pre vydávanie stanovísk a odporúčaní Európskym výborom pre systémové riziká a o zrušení rozhodnutia ESRB/2014/2 (ESRB/2015/4) (Ú. v. EÚ C 97, 12.3.2016, s. 28).

            (4)  Rozhodnutie Európskeho výboru pre systémové riziká z 20. januára 2011, ktorým sa prijíma rokovací poriadok Európskeho výboru pre systémové riziká (ESRB/2011/1) (Ú. v. EÚ C 58, 24.2.2011, s. 4).

            PRÍLOHA
            Informácie, ktoré poskytuje žiadajúci orgán
            I.   Informácie o žiadajúcom orgáne

                        —

                        Názov orgánu dohľadu

                        —

                        Členský štát

                        —

                        Osoba, ktorá podpísala žiadosť (meno, funkcia, kontaktné údaje)

                        —

                        Kontaktná osoba (meno, funkcia, kontaktné údaje)

                  II.   Presný obsah žiadosti – rozsah žiadosti o konzultáciu

            III.   Informácie o každej poisťovni alebo zaisťovni, ktorých sa žiadosť týka

            III.1.   Základné informácie

            Pre všetky dotknuté poisťovne a zaisťovne (vymedzenia pojmov podľa vzoru S01.02.01 alebo S01.02.04, Solventnosť II):

                        —

                        Názov poisťovne alebo zaisťovne

                        —

                        Identifikačný kód poisťovne alebo zaisťovne

                        —

                        Typ poisťovne alebo zaisťovne

                        —

                        Krajina, v ktorej bolo udelené povolenie

                        —

                        Metóda na výpočet kapitálových požiadaviek na solventnosť (skupiny)

                        —

                        Použitie špecifických parametrov poisťovne alebo zaisťovne

                        —

                        Oddelene spravované fondy

                        —

                        Párovacia korekcia

                        —

                        Korekcia volatility

                        —

                        Prechodné opatrenie týkajúce sa bezrizikovej úrokovej miery

                        —

                        Prechodné opatrenie týkajúce sa technických rezerv

                  III.2.   Finančné informácie

            Prehľad o poslednej relevantnej finančnej situácii všetkých dotknutých poisťovní a zaisťovní vrátane hlavnej štruktúry aktív, pasív, vlastných zdrojov (vrátane opatrení týkajúcich sa dlhodobých záruk a bez týchto opatrení) a kapitálových požiadaviek na solventnosť.
            III.3.   Informácie o postavení všetkých dotknutých poisťovní a zaisťovní na vnútroštátnom poistnom trhu

            Pre všetky dotknuté poisťovne a zaisťovne:

                        —

                        Informácie o podiele dotknutej poisťovne alebo zaisťovne na vnútroštátnom trhu, vrátane činností neživotného poistenia (z hľadiska hrubého predpísaného poistného) celkovo a za oblasť činnosti, činností životného poistenia (z hľadiska hrubých technických rezerv) celkovo a za oblasť činnosti, veľkosti súvahy (z hľadiska celkových aktív)

                        —

                        Informácie o počte poisťovní a zaisťovní aktívnych na vnútroštátnom trhu pre tie oblasti činnosti (životné a neživotné poistenie), v ktorých vykonáva dotknutá poisťovňa alebo zaisťovňa činnosť

                        —

                        Informácie o kumulatívnom trhovom podiele troch, piatich a desiatich najvýznamnejších poisťovní pre tie oblasti činnosti, v ktorých vykonáva dotknutá poisťovňa alebo zaisťovňa činnosť

                        —

                        Odhad rozloženia strát medzi dotknutými poisťovňami a zaisťovňami aktívnymi na vnútroštátnom poistnom trhu po udalosti alebo udalostiach, ktoré viedli k vyhláseniu EIOPA, že došlo k prípadu výnimočnej nepriaznivej situácie

                  IV.   Informácie na podporu predĺženia lehoty na ozdravenie každej dotknutej poisťovne alebo zaisťovne

            Pre všetky dotknuté poisťovne a zaisťovne:

                        —

                        Finančné prognózy zaoberajúce sa ozdravením v súvislosti porušením kapitálových požiadaviek na solventnosť pri viacerých hospodárskych scenároch.

                        —

                        Opis predpokladov a odhad dopadu opatrení na ozdravenie zahrnutých v týchto finančných prognózach. To by mohlo zahŕňať:

                                    —

                                    Odhad (plánovaného) zníženia rizikového profilu portfólia aktív (vrátane potenciálnych následkov pre finančné trhy)

                                    —

                                    Odhad sumy, ktorú poisťovňa alebo zaisťovňa plánuje rekapitalizovať a v akej forme (napr. vo forme vlastného kapitálu, dlhu)

                                    —

                                    Odhad sumy plánovaného zaistenia a/alebo iných techník zmierňovania rizika, ktoré by sa zaviedli

                                    —

                                    Odhad výšky technických rezerv a poistného z poistných kmeňov, ktoré sa plánujú predať a/alebo postupne ukončiť

                  V.   Informácie o očakávaných hospodárskych následkoch nepredĺženia lehoty na ozdravenie každej dotknutej poisťovne alebo zaisťovne

            Pre všetky dotknuté poisťovne a zaisťovne:

                        —

                        Hodnotenie nepriaznivého dopadu na reálnu ekonomiku a/alebo finančné trhy v prípade nepredĺženia lehoty na ozdravenie. To zahŕňa:

                                    —

                                    Odhad stupňa potenciálneho narušenia poskytovania poistných služieb v prípade nepredĺženia lehoty na ozdravenie založený napr. na analýze počtu poisťovní alebo zaisťovní, ktoré už poskytujú podobné produkty/služby, odhade rýchlosti, akou možno očakávať presuny poistníkov medzi poisťovňami, opise prekážok vstupu potenciálnych nových hráčov na trh;

                                    —

                                    Odhad účinkov potenciálneho narušenia poskytovania poistných služieb na reálnu ekonomiku, napr. opis činností reálnej ekonomiky, ktoré by mohli byť narušené v prípade straty poistného krytia;

                                    —

                                    Opis možného negatívneho vplyvu nepredĺženia lehoty na ozdravenie na dôveru spotrebiteľov;

                                    —

                                    Odhad dopadu na finančné trhy (vrátane druhotných účinkov) spôsobeného nepredĺžením lehoty na ozdravenie a následnou likvidáciou poisťovne alebo zaisťovne.

                  Všetky uvedené kvantitatívne informácie by sa mali poskytnúť na základe najnovších dostupných údajov a vo forme excelového dokumentu.


title: Rozhodnutie Rady (SZBP) 2019/538 z 1. apríla 2019 na podporu činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia

text:
                  2.4.2019

                  SK

                  Úradný vestník Európskej únie

                  L 93/3

         ROZHODNUTIE RADY (SZBP) 2019/538
         z 1. apríla 2019
         na podporu činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Európska rada 12. decembra 2003 prijala stratégiu EÚ proti šíreniu zbraní hromadného ničenia (ďalej len „stratégia EÚ“), ktorá v kapitole III obsahuje zoznam opatrení zameraných na boj proti šíreniu takýchto zbraní.

                     (2)

                     V stratégii EÚ sa zdôrazňuje kľúčová úloha Dohovoru o zákaze vývoja, výroby, hromadenia a použitia chemických zbraní a o ich zničení (ďalej len „CWC“) a Organizácie pre zákaz chemických zbraní (ďalej len „OPCW“) pri vytváraní sveta bez chemických zbraní. Únia sa v rámci tejto svojej stratégie zaviazala, že sa bude usilovať o dosiahnutie všeobecného uplatňovania najdôležitejších zmlúv a dohôd o odzbrojovaní a nešírení zbraní vrátane CWC. Cieľmi stratégie EÚ sa dopĺňajú ciele, ktoré sleduje OPCW v kontexte svojej zodpovednosti za vykonávanie CWC.

                     (3)

                     Rada 22. novembra 2004 prijala jednotnú akciu 2004/797/SZBP (1) na podporu činností OPCW. Na uvedenú jednotnú akciu po uplynutí jej účinnosti nadviazala jednotná akcia Rady 2005/913/SZBP (2), na ktorú následne nadviazala jednotná akcia Rady 2007/185/SZBP (3). Na jednotnú akciu 2007/185/SZBP nadviazali rozhodnutia Rady 2009/569/SZBP (4), 2012/166/SZBP (5) a (SZBP) 2015/259 (6). Účinnosť rozhodnutia (SZBP) 2015/259 uplynula 23. marca 2018.

                     (4)

                     Rada prijala 26. februára 2018 rozhodnutie (SZBP) 2018/294 (7), ktorým sa predlžuje účinnosť rozhodnutia (SZBP) 2015/259 s cieľom umožniť ďalej vykonávať príslušné činnosti do 23. decembra 2018.

                     (5)

                     Pokračovanie v takejto intenzívnej a cielenej pomoci organizácii OPCW zo strany Únie je potrebné v súvislosti s aktívnym vykonávaním kapitoly III stratégie EÚ. Potrebné sú ďalšie činnosti na posilnenie kapacity štátov, ktoré sú zmluvnými stranami CWC (ďalej len „zmluvné štáty“), plniť si povinnosti vyplývajúce z CWC, na zvýšenie pripravenosti zmluvných štátov predchádzať útokom s použitím toxických látok a reagovať na ne a na prehĺbenie medzinárodnej spolupráce v oblasti činností týkajúcich sa chemických látok. Potrebné sú tiež ďalšie činnosti na podporu schopnosti OPCW prispôsobiť sa vedeckému a technologickému vývoju, ako aj posilnenie kapacityOPCW na riešenie hrozby použitia chemických zbraní. Opatrenia spojené so všeobecným uplatňovaním CWC by mali pokračovať a mali by sa prispôsobiť znižujúcemu sa počtu štátov, ktoré nie sú zmluvnými stranami CWC, a zameriavať sa na tieto štáty.

                     (6)

                     Rada 16. apríla 2018 prijala závery, v ktorých sa okrem iného stanovuje pozícia Únie týkajúca sa štvrtého mimoriadneho zasadnutia konferencie zmluvných štátov o preskúmaní vykonávania Dohovoru o chemických zbraniach (ďalej len „štvrtá konferencia o preskúmaní“), ktoré sa uskutočnilo 21. až 30. novembra 2018 v Haagu.

                     (7)

                     Únia poskytla operáciám OPCW v Sýrii politickú, finančnú a materiálnu pomoc, ktorej účelom je úplná likvidácia sýrskych chemických zbraní a látok. Rada preto 9. decembra 2013 prijala rozhodnutie 2013/726/SZBP (8) na podporu činností OPCW v rámci rezolúcie Bezpečnostnej rady OSN (ďalej len „BR OSN“) č. 2118 (2013) a rozhodnutia výkonnej rady OPCW z 27. septembra 2013 o zničení sýrskych chemických zbraní a následných a súvisiacich uznesení a rozhodnutí. Na rozhodnutie 2013/726/SZBP nadviazalo rozhodnutie Rady (SZBP) 2017/2303 (9), ktoré bolo prijaté 12. decembra 2017. Rada okrem toho 30. novembra 2015 prijala na podporu rezolúcie BR OSN č. 2235 (2015) rozhodnutie (SZBP) 2015/2215 (10).

                     (8)

                     Na štvrtom mimoriadnom zasadnutí konferencie zmluvných štátov sa 27. júna 2018 prijalo rozhodnutie C-SS-4/DEC.3 o riešení hrozby použitia chemických zbraní. Európska rada vo svojich záveroch z 28. júna 2018 zaviazala Úniu k podpore výsledkov uvedeného rozhodnutia,

               PRIJALA TOTO ROZHODNUTIE:

            Článok 1

               1.   Únia na účely okamžitého a praktického uplatňovania niektorých častí stratégie EÚ podporuje činnosti OPCW s týmito cieľmi:

                           —

                           posilnenie kapacity zmluvných štátov plniť si povinnosti vyplývajúce z CWC,

                           —

                           zvýšenie pripravenosti zmluvných štátov na predchádzanie útokom s použitím toxických látok a reakciu na tieto útoky,

                           —

                           prehĺbenie medzinárodnej spolupráce v oblasti činností týkajúcich sa chemických látok,

                           —

                           podpora schopnosti OPCW prispôsobiť sa vývoju v oblasti vedy a techniky,

                           —

                           posilnenie kapacity OPCW na riešenie hrozby použitia chemických zbraní,

                           —

                           podpora všeobecného uplatňovania nabádaním štátov, ktoré nie sú zmluvnými stranami, aby sa pripojili k CWC.

               2.   Za činnosti v rámci projektov OPCW, ktoré patria medzi činnosti podporované Úniou a sú v súlade s opatreniami stratégie EÚ, sa v súvislosti s odsekom 1 považujú:
               Projekt I: Centrum OPCW pre chémiu a technológiu a vykonávanie rozhodnutia C-SS-4/DEC.3 o riešení hrozby použitia chemických zbraní
               Činnosti:

                           —

                           projekt modernizácie laboratória

                           —

                           vykonávanie rozhodnutia C-SS-4/DEC.3

                     Projekt II: Chemická demilitarizácia a nešírenie chemických zbraní
               Činnosti:

                           —

                           návštevy zástupcov výkonnej rady a pozorovateľov zmluvných štátov v Čínskej ľudovej republike a Spojených štátoch amerických s cieľom získať prehľad o programoch likvidácie

                           —

                           rozšírenie a posilnenie využívania systému riadenia obsahu podniku

                           —

                           zavedenie telekomunikačného riešenia v plnom rozsahu všetkým relevantným členom personálu technického sekretariátu OPCW

                     Projekt III: Pomoc a ochrana v afrických zmluvných štátoch
               Činnosti:

                           —

                           operačná odborná príprava pre jednotky prvého zásahu

                           —

                           odborná príprava školiteľov v oblasti pomoci a ochrany pre africkú skupinu

                     Projekt IV: Medzinárodná spolupráca
               Činnosti:

                           —

                           odborná príprava pre vyšších riadiacich pracovníkov z priemyslu, tvorcov politík a absolventov pridruženého programu OPCW

                           —

                           twinningový projekt pre laboratóriá

                           —

                           fórum o ženách v oblasti mierového využívania chémie a kurz rozvoja základných analytických zručností pre chemičky

                           —

                           vzdelávanie a odborná príprava pre mladých ľudí týkajúca sa mierového využitia chémie

                           —

                           kurz rozvoja analytických zručností pre analytických chemikov v afrických členských štátoch

                           —

                           kurz riadenia chemickej ochrany a bezpečnosti pre africké zmluvné štáty

                     Projekt V: Všeobecné uplatňovanie a informačné činnosti
               Činnosti:

                           —

                           rozvoj modulov elektronického učenia sa

                           —

                           preklad a šírenie vzdelávacích a informačných nástrojov a materiálov

                           —

                           podpora účasti mimovládnych organizácií na činnostiach OPCW

                           —

                           sprievodné podujatia popri zasadnutí konferencie zmluvných štátov CWC

                     Projekt VI: Vnútroštátne vykonávanie
               Činnosti:

                           —

                           globálne fórum zainteresovaných strán

                     Projekt VII: Veda a technika
               Činnosti:

                           —

                           výzva v oblasti rastlinných biomarkerov

                           —

                           podpora dočasných pracovných skupín Vedeckej poradnej rady OPCW

                     Podrobný opis uvedených činností OPCW podporovaných Úniou uvedených v tomto odseku je stanovený v prílohe.

            Článok 2

               1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).

               2.   Technické vykonávanie projektov uvedených v článku 1 ods. 2 zabezpečuje technický sekretariát OPCW (ďalej len „technický sekretariát“). Túto úlohu vykonáva pod vedením a kontrolou VP. VP uzavrie na tento účel s technickým sekretariátom potrebné dohody.

            Článok 3

               1.   Referenčná suma na vykonávanie projektov uvedených v článku 1 ods. 2 je 11 601 256 EUR.

               2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.

               3.   Komisia dohliada na riadne spravovanie výdavkov uvedených v odseku 2. Na tento účel uzavrie s technickým sekretariátom dohodu o financovaní. Na základe uvedenej dohody technický sekretariát zabezpečí viditeľnosť príspevku Únie úmernú jeho výške a stanoví opatrenia na podporu vytvárania synergií a predchádzanie zdvojeniu činností.

               4.   Komisia vyvinie úsilie, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Informuje Radu o všetkých ťažkostiach, ktoré v tomto procese vzniknú, ako aj o dátume uzavretia dohody.

            Článok 4
            VP podáva Rade správu o vykonávaní tohto rozhodnutia na základe pravidelných správ, ktoré vypracúva technický sekretariát. Správy VP tvoria základ pre hodnotenie, ktoré vykoná Rada. Komisia poskytuje informácie o finančných aspektoch projektov uvedených v článku 1 ods. 2.

            Článok 5

               1.   Toto rozhodnutie nadobúda účinnosť dňom jeho prijatia.

               2.   Účinnosť tohto rozhodnutia uplynie 36 mesiacov po uzatvorení dohody o financovaní uvedenej v článku 3 ods. 3. Ak sa však uvedená dohoda o financovaní neuzavrie do šiestich mesiacov po nadobudnutí účinnosti rozhodnutia, účinnosť rozhodnutia sa po uplynutí tejto lehoty skončí.

            V Bruseli 1. apríla 2019

                  Za Radu

                  predseda

               G. CIAMBA

            (1)  Jednotná akcia Rady 2004/797/SZBP z 22. novembra 2004 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 349, 25.11.2004, s. 63).

            (2)  Jednotná akcia Rady 2005/913/SZBP z 12. decembra 2005 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 331, 17.12.2005, s. 34).

            (3)  Jednotná Akcia Rady 2007/185/SZBP z 19. marca 2007 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 85, 27.3.2007, s. 10).

            (4)  Rozhodnutie Rady 2009/569/SZBP z 27. júla 2009 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 197, 29.7.2009, s. 96).

            (5)  Rozhodnutie Rady 2012/166/SZBP z 23. marca 2012 o podpore činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia (Ú. v. EÚ L 87, 24.3.2012, s. 49).

            (6)  Rozhodnutie Rady (SZBP) 2015/259 zo 17. februára 2015 na podporu činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia (Ú. v. EÚ L 43, 18.2.2015, s. 14).

            (7)  Rozhodnutie Rady (SZBP) 2018/294 z 26. februára 2018, ktorým sa mení rozhodnutie (SZBP) 2015/259 na podporu činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia (Ú. v. EÚ L 55, 27.2.2018, s. 58).

            (8)  Rozhodnutie Rady 2013/726/SZBP z 9. decembra 2013 na podporu rezolúcie BR OSN 2118 (2013) a rozhodnutia výkonnej rady OPCW č. EC-M-33/DEC.1 v rámci vykonávania stratégie EÚ proti šíreniu zbraní hromadného ničenia (Ú. v. EÚ L 329, 10.12.2013, s. 41).

            (9)  Rozhodnutie Rady (SZBP) 2017/2303 z 12. decembra 2017 na podporu ďalšieho vykonávania rezolúcie Bezpečnostnej rady OSN č. 2118 (2013) a rozhodnutia výkonnej rady OPCW EC-M-33/DEC.1 o likvidácii sýrskych chemických zbraní v rámci vykonávania stratégie EÚ proti šíreniu zbraní hromadného ničenia (Ú. v. EÚ L 329, 13.12.2017, s. 55).

            (10)  Rozhodnutie Rady (SZBP) 2015/2215 z 30. novembra 2015 na podporu rezolúcie BR OSN č. 2235 (2015), ktorou sa zriaďuje spoločný vyšetrovací mechanizmus OPCW – OSN s cieľom identifikovať páchateľov chemických útokov v Sýrskej arabskej republike (Ú. v. EÚ L 314, 1.12.2015, s. 51).

            PRÍLOHA

               Podpora činností OPCW zo strany Únie v rámci vykonávania stratégie EÚ proti šíreniu zbraní hromadného ničenia

            Projekt I – Centrum OPCW pre chémiu a technológiu a vykonávanie rozhodnutia C-SS-4/DEC.3 o riešení hrozby použitia chemických zbraní
            Ciele

                        —

                        Likvidácia zásob chemických zbraní a zariadení na ich výrobu, ktoré podliehajú overovacím opatreniam ustanoveným v CWC.

                        —

                        Nešírenie chemických zbraní prostredníctvom uplatňovania overovacích a vykonávacích opatrení ustanoveným v CWC, ktoré slúžia aj na budovanie dôvery medzi zmluvnými štátmi.

                        —

                        Pomoc a ochrana pred chemickými zbraňami a ich použitím alebo hrozbou ich použitia v súlade s ustanoveniami článku X CWC.

                        —

                        Hospodársky a technologický rozvoj prostredníctvom medzinárodnej spolupráce v oblasti chemických činností na účely, ktoré sa v dohovore nezakazujú v súlade s ustanoveniami článku XI.

                        —

                        Úplné a účinné vykonávanie ustanovení článku VII CWC zo strany zmluvných štátov.

                  Účely

                        —

                        Overovanie s cieľom zabezpečiť trvalú dôveru v dodržiavanie dohovoru.

                        —

                        Budovanie kapacít na účely zabránenia nepriateľskému používaniu toxických látok a reakcie naň, ako aj na účely posilnenia medzinárodnej spolupráce.

                        —

                        Spolupráca s cieľom využívať kapacity ostatných zmluvných štátov.

                        —

                        Organizácia, ktorá trvalo spĺňa svoj účel.

                        —

                        Identifikácia páchateľov používania chemických zbraní v Sýrskej arabskej republike prostredníctvom identifikácie a oznamovania všetkých informácií, ktoré môžu byť relevantné z hľadiska pôvodu týchto chemických zbraní v tých prípadoch, v ktorých vyšetrovacia misia zistí alebo zistila, že sa použili alebo že sa pravdepodobne použili, a v prípadoch, v súvislosti s ktorými spoločný vyšetrovací mechanizmus OPCW – OSN nevydal správu.

                  Výsledky

                        —

                        Zvýšená prevádzková účinnosť.

                        —

                        Posilnená fyzická bezpečnosť.

                        —

                        Dodržiavanie najprísnejších bezpečnostných noriem.

                        —

                        Dobrá pripravenosť na aktuálne hrozby, ako aj dobrá schopnosť držať krok s vedeckým a technologickým vývojom, ako aj zvýšená dôveryhodnosť a lepšie postavenie, ktoré z nového nástroja vyplynú.

                        —

                        Vedenie vyšetrovaní podľa mandátu rozhodnutia C-SS-4/DEC.3.

                  Činnosti
            I.1.   Projekt modernizácie laboratória
            Laboratórium a vybavenie OPCW zohrávajú rozhodujúcu úlohu pri podpore vykonávania CWC. Od momentu, keď sa laboratórium a vybavenie nachádzajúce sa v Rijswijku, predmestí Haagu pred viac ako 20 rokmi sprevádzkovalo, požiadavky kladené na tieto zariadenia podstatne vzrástli. V posledných rokoch sa v dôsledku dramatického nárastu počtu výnimočných operácií ďalej zdôraznil význam kapacít týchto zariadení a rozhodnutie C-SS-4/DEC.3 bude mať pravdepodobne za následok ďalšie požiadavky. Okrem toho, zmluvné štáty v stále väčšom rozsahu požadujú od laboratória podporu v oblasti odbornej prípravy na účely zvýšenia ich analytických a technických kapacít v oblasti chémie. V záujme riešenia týchto otázok sa OPCW rozhodla začať projekt modernizácie laboratória a vybavenia OPCW, ktorý povedie k vytvoreniu centra pre chémiu a technológiu (ďalej len „ChemTech centrum“).
            I.2.   Vykonávanie rozhodnutia C-SS-4/DEC.3
            V operatívnom bode 10 rozhodnutia C-SS-4/DEC.3 konferencia zmluvných štátov OPCW rozhodla, že sekretariát zavedie postupy na identifikáciu páchateľov používania chemických zbraní v Sýrskej arabskej republike prostredníctvom identifikácie a oznamovania všetkých informácií, ktoré môžu byť relevantné z hľadiska pôvodu týchto chemických zbraní v tých prípadoch, v ktorých vyšetrovacia misia zistí alebo zistila, že sa použili alebo že sa pravdepodobne použili, a v prípadoch, v súvislosti s ktorými spoločný vyšetrovací mechanizmus OPCW – OSN nevydal správu. Na podporu uvedeného rozhodnutia vytvorí sekretariát vyšetrovací a identifikačný tím, ktorý bude vykonávať svoju činnosť nestranne a objektívne. Vyšetrovací a identifikačný tím bude pracovať pod priamym dohľadom generálneho riaditeľa a bude predkladať správy výkonnej rade a generálnemu tajomníkovi Organizácie Spojených národov.
            Projekt II – Chemická demilitarizácia a nešírenie chemických zbraní
            Ciele

                        —

                        Podpora nešírenia chemických zbraní prostredníctvom uplatňovania overovacích a vykonávacích opatrení ustanovených v CWC.

                        —

                        Zabezpečenie likvidácie zásob chemických zbraní a zariadení na ich výrobu, ktoré podliehajú overovacím opatreniam ustanoveným v CWC, a ďalšie napredovanie v tomto smere.

                        —

                        Prispievanie k úplnému, účinnému a nediskriminačnému vykonávaniu všetkých ustanovení CWC.

                  Účely

                        —

                        Overovanie s cieľom zabezpečiť trvalú dôveru v dodržiavanie dohovoru.

                        —

                        Spolupráca s cieľom využívať kapacity ostatných zmluvných štátov.

                        —

                        Organizácia, ktorá trvalo spĺňa svoj účel.

                        —

                        Budovanie kapacít na účely zabránenia nepriateľskému používaniu toxických látok a reakcie naň, ako aj na účely posilnenia medzinárodnej spolupráce.

                  Výsledky

                        —

                        Vykonávanie príslušných rozhodnutí týkajúcich sa dokončenia likvidácie chemických zbraní.

                        —

                        Intenzívnejší prenos vedomostí, vyššia transparentnosť a porozumenie medzi zainteresovanými stranami OPCW.

                        —

                        Podpora určená na presunutie ťažiska v rámci overovacieho systému CWC, a to z odzbrojenia na zabránenie opätovnému výskytu chemických zbraní.

                        —

                        Rozšírené bežné činnosti overovania so systémom riadenia rizík.

                        —

                        Posilnená spôsobilosť OPCW vykonávať operácie v prípade nepredvídaných udalostí.

                        —

                        Rozšírené spôsobilosti OPCW poskytovať pomoc a ochranu v rámci podpory jej zamerania na opätovný výskyt chemických zbraní, a to pokiaľ ide o jeho predchádzanie, ako aj reakciu naň.

                        —

                        Upravené štruktúry a procesy, ak je to potrebné, na podporu plynulého prechodu OPCW.

                  Činnosti
            II.1.   Návštevy zástupcov výkonnej rady a pozorovateľov zmluvných štátov v Čínskej ľudovej republike a Spojených štátoch amerických s cieľom získať prehľad o programoch likvidácie
            Únia pravidelne podporuje návštevy výkonnej rady jednotnou akciou 2007/185/SZBP a rozhodnutiami 2009/569/SZBP, 2012/166/SZBP a (SZBP) 2015/259. Doterajšie návštevy boli zatiaľ cenným prostriedkom riešenia otázok alebo obáv týkajúcich sa programu zmluvného štátu, ktorý je vlastníkom, v súvislosti s plnením jeho povinností, pokiaľ ide o likvidáciu chemických zbraní. Tieto návštevy budú užitočné pre všetky zmluvné štáty a pomôžu zlepšiť transparentnosť a vybudovať dôveru v pokrok dosahovaný pri úplnej likvidácii zvyšných chemických zbraní v súlade s ustanoveniami CWC a s výhradou overenia technického sekretariátu. Projekt by mal podporiť širšiu účasť zmluvných štátov na takýchto návštevách pri zohľadnení príslušných finančných kritérií a vykonať kroky na zabezpečenie primeraného striedania účastníkov.
            II.2.   Rozšírenie a posilnenie využívania podnikového systému riadenia obsahu
            Podnikový systém riadenia obsahu je dostupný predovšetkým pre používateľov v rámci oddelenia overovania, ktorí majú prístup k sieti OPCW so vzduchovou medzerou („air-gapped network“), interne známej ako zabezpečená kritická sieť. Týmto projektom sa podnikový systém riadenia obsahu posilní jeho sprístupnením pre inšpektorov OPCW a odstráni sa neefektívnosť spôsobená obmedzenou bezpečnosťou a infraštruktúrou IT siete.
            II.3   Zavedenie telekomunikačného riešenia v plnom rozsahu všetkým príslušným členom personálu technického sekretariátu OPCW
            Projekt bude pozostávať z identifikácie relevantného a nákladovo efektívneho poskytovateľa služieb, postupnej transformácie zastaranej infraštruktúry, testovania a preverovania bezpečnosti postupov, ktoré sa používajú v rámci misií, prostredníctvom nových technológií, rozvoja výstroje pre operácie v teréne, zavedenia telekomunikačného riešenia v plnom rozsahu všetkým príslušným zainteresovaným stranám OPCW a vyraďovania zastaranej infraštruktúry.
            Projekt III – Pomoc a ochrana v afrických zmluvných štátoch
            Ciele

                        —

                        Zabezpečenie pomoci a ochrany pred chemickými zbraňami, ich použitím alebo hrozbou ich použitia v súlade s ustanoveniami článku X CWC.

                        —

                        Zabezpečenie úplného, účinného a nediskriminačného vykonávania všetkých ustanovení CWC zo strany OPCW, najmä v afrických zmluvných štátoch.

                        —

                        Posilnenie budovania kapacít na účely vnútroštátneho vykonávania a medzinárodnej spolupráce.

                  Účely

                        —

                        Budovanie kapacít na účely zabránenia nepriateľskému používaniu toxických látok a reakcie naň, ako aj na účely posilnenia medzinárodnej spolupráce.

                        —

                        Spolupráca s cieľom využívať kapacity ostatných zmluvných štátov.

                        —

                        Organizácia, ktorá trvalo spĺňa svoj účel.

                  Výsledky

                        —

                        Rozšírené spôsobilosti OPCW poskytovať pomoc a ochranu v rámci podpory jej zamerania na opätovný výskyt chemických zbraní, a to pokiaľ ide o jeho predchádzanie, ako aj reakciu naň.

                        —

                        Posilnené budovanie kapacít na účely vykonávania na vnútroštátnej úrovni a medzinárodnej spolupráce.

                        —

                        Posilnená a udržateľná spolupráca s inými medzinárodnými organizáciami.

                        —

                        Zintenzívnená spolupráca so širšou skupinou relevantných zainteresovaných strán.

                        —

                        Posilnené kapacity na uľahčenie spolupráce medzi ad hoc skupinami zmluvných štátov.

                  Činnosti
            III.1.   Operačná odborná príprava pre jednotky prvého zásahu
            Cieľom tejto operačnej odbornej prípravy je podpora afrických zmluvných štátov a ich príslušných regionálnych hospodárskych spoločenstiev (ECOWAS, SADC, IGAD) v rozvoji ochrannej kapacity proti chemickým incidentom súvisiacim s chemickými otravnými látkami alebo toxickými priemyselnými chemickými látkami.
            III.2.   Odborná príprava školiteľov v oblasti pomoci a ochrany pre africkú skupinu
            Hlavným cieľom kurzu je poskytnúť základné vedomosti inštruktorom agentúr zapojených do reakcie na krízové situácie súvisiace s chemickými otravnými látkami s cieľom vytvoriť rezervu školiteľov v afrických krajinách, ktorí budú schopní šíriť vedomosti o témach súvisiacich s reakciou na chemické incidenty.
            Projekt IV – Medzinárodná spolupráca
            Ciele

                        —

                        Dosahovanie pokroku v hospodárskom a technologickom rozvoji prostredníctvom medzinárodnej spolupráce v oblasti chemických činností na účely, ktoré nie sú podľa CWC zakázané.

                        —

                        Posilnenie budovania kapacít na účely vnútroštátneho vykonávania a medzinárodnej spolupráce.

                        —

                        Posilnenie a udržateľný rozvoj spolupráce s inými medzinárodnými organizáciami.

                        —

                        Zintenzívnenie spolupráce so širšou skupinou relevantných zainteresovaných strán.

                        —

                        Posilnenie kapacít na uľahčenie spolupráce medzi ad hoc skupinami zmluvných štátov.

                  Účely

                        —

                        Podpora medzinárodnej spolupráce medzi zmluvnými štátmi pri využívaní chémie na mierové účely.

                        —

                        Posilnenie kapacity členských štátov OPCW, najmä v niektorých regiónoch, ako napr. v Afrike a v rámci skupiny štátov Latinskej Ameriky a Karibiku, pokiaľ ide o analýzu chemikálií podľa režimu CWC.

                        —

                        Zvýšenie informovanosti chemičiek o mierovom využívaní chémie a vytvorenie platformy s cieľom zapojiť viac chemičiek do programu budovania kapacít, ktorý ponúka OPCW.

                        —

                        Rozširovanie vedomostí a relevantných zručností príslušných zainteresovaných strán a umožnenie, aby nadobudli vedomosti o posúdení chemických hrozieb a metódach ich zmierňovania.

                  Výsledky

                        —

                        Posilnené budovanie kapacít na účely vykonávania na vnútroštátnej úrovni a medzinárodnej spolupráce.

                        —

                        Zlepšené spôsobilosti sekretariátu, pokiaľ ide o hodnotenie v oblasti budovania kapacít.

                        —

                        Posilnená a udržateľná spolupráca s inými medzinárodnými organizáciami.

                        —

                        Zintenzívnená spolupráca so širšou skupinou príslušných zainteresovaných strán.

                        —

                        Podpora určená na presunutie ťažiska v rámci systému CWC týkajúceho sa overovania, a to z odzbrojenia na zabránenie opätovnému výskytu chemických zbraní.

                        —

                        Zlepšená spôsobilosť OPCW monitorovať vedecký a technologický vývoj relevantný z hľadiska CWC.

                        —

                        Rozšírené spôsobilosti OPCW poskytovať pomoc a ochranu v rámci podpory jej zamerania na opätovný výskyt chemických zbraní, a to pokiaľ ide o jeho predchádzanie, ako aj reakciu naň.

                        —

                        Zintenzívnená spolupráca so širšou skupinou príslušných zainteresovaných strán.

                        —

                        Posilnené kapacity na uľahčenie spolupráce medzi ad hoc skupinami zmluvných štátov.

                  Činnosti
            IV.1.   Odborná príprava pre vyšších riadiacich pracovníkov z priemyslu, tvorcov politík a absolventov pridruženého programu OPCW
            V tomto projekte sa navrhuje program odbornej prípravy určený pre chemikov, chemických inžinierov a ďalších príslušných odborníkov, ktorí prevzali riadiace úlohy (vrátane tých, ktoré súvisia s vykonávaním CWC) v odvetviach priemyslu, vo vláde a v akademickej obci v zmluvných štátoch OPCW s rozvojovými a transformujúcimi sa hospodárstvami, tak aby mohli nadobúdať potrebné vedomosti a riadiace zručnosti v oblasti integrovaného nakladania s chemickými látkami, ktoré sa budú vzťahovať okrem iného na chemickú ochranu, bezpečnosť a udržateľnosť v tejto oblasti.
            IV.2.   Twinningový projekt pre laboratóriá
            Dôvodom vytvorenia twiningovej iniciatívy v rámci OPCW bola neúčasť viacerých regiónov, ako je napríklad Afrika a GRULAC, na práci v laboratóriách s osvedčením na vykonanie analýzy chemických látok podľa režimu CWC (laboratóriá určené OPCW). Pravidlá účasti na iniciatíve, vrátane jej cieľov a spôsobov práce, sa uvádzajú v poznámke technického sekretariátu S/1397/2016 zo 14. júla 2016. Podľa uvedenej poznámky môžu projekty zahŕňať širokú škálu činností, z ktorých sa každá vykonáva medzi dvojicou laboratórií, z ktorého jedno pomoc prijíma a druhé mu pomoc poskytuje, ako sú napríklad návštevy personálu z oboch strán (odbornej prípravy a mentorstva), podpora účasti laboratórií, ktoré pomoc prijímajú, na skúškach OPCW týkajúcich sa spôsobilosti a podpora transferu vybavenia, ako aj výskumu založeného na spolupráci.
            IV.3.   Fórum o ženách v oblasti mierového využívania chémie a kurz rozvoja základných analytických zručností pre chemičky
            Technický sekretariát OPCW bude v sídle OPCW usporadúvať fórum o ženách v oblasti mierového využívania chémie a kurz rozvoja základných analytických zručností pre chemičky. Zmluvné štáty OPCW vymenujú expertov a výber účastníkov sa bude zakladať na kvalifikácii, geografickom rozdelení a rodovej rovnosti.
            IV.4.   Vzdelávanie a odborná príprava pre mladých ľudí týkajúca sa mierového využitia chémie
            Na základe programov budovania kapacít organizovaných technickým sekretariátom OPCW požiadali vnútroštátne orgány členských štátov o špeciálny program týkajúci sa vzdelávania a informačnej činnosti v oblasti riadenia chemickej ochrany a bezpečnosti pre mladých ľudí/študentov na školách/univerzitách v rámci mierového využívania chémie. Uvedený program je prvou iniciatívou pre mladých ľudí/študentov o podpore mierového využívania chémie a v rámci odbornej prípravy sa využije interakcia odborníkov a študentov, a to aj s možnosťou vytvoriť videozáznamy a brožúry, ktoré sa môžu šíriť medzi akademickými inštitúciami/školami v zmluvných štátoch OPCW.
            IV.5.   Kurz rozvoja analytických zručností pre analytických chemikov v afrických členských štátoch
            Vzhľadom na činnosti, ktoré v súčasnosti vykonávajú neštátne subjekty v celom africkom regióne, je naliehavo potrebné, aby sa v regióne vo všeobecnosti posilnili spôsobilosti laboratórií týkajúce sa analýzy chemických látok súvisiacich s CWC. Cieľom uvedeného kurzu je pomôcť kvalifikovaným analytickým chemikom pri získavaní ďalších skúseností a praktických zručností v oblasti analýzy chemických látok súvisiacich s CWC.
            IV.6.   Riadenie chemickej ochrany a bezpečnosti v afrických zmluvných štátoch
            Chemické priemyselné odvetvia sa stali dôležitými prispievateľmi k udržateľnému rozvoju v Afrike. Podľa „Správy o preskúmaní pre Afriku týkajúcej sa chemických látok“, ktorú predložila Hospodárska komisia OSN pre Afriku (UNECA), bude chemický priemysel v Afrike v nasledujúcich rokoch ďalej rásť. Týmto vývojom sa zároveň nastolia viaceré otázky týkajúce sa chemickej ochrany a bezpečnosti a mierového využívania chémie na účely sociálno-ekonomického rozvoja, ktoré možno riešiť prostredníctvom plného a účinného vykonávania CWC. Očakáva sa, že prostredníctvom programu sa budú rozširovať vedomosti a relevantné zručnosti príslušných zainteresovaných strán a že sa ním umožnení, aby nadobudli vedomosti o posúdení chemických hrozieb a metódach ich zmierňovania.
            Projekt V – Všeobecné uplatňovanie a informačné činnosti
            Ciele

                        —

                        Zintenzívnenie spolupráce so širšou skupinou príslušných zainteresovaných strán.

                        —

                        Zvýšenie úsilia OPCW o dosiahnutie univerzálnosti.

                        —

                        Prispievanie k úplnému, účinnému a nediskriminačnému vykonávaniu všetkých ustanovení CWC.

                  Účely

                        —

                        Zvýšenie povedomia a vedomostí o OPCW a CWC medzi študentmi, učiteľmi a príslušnými inými skupinami.

                        —

                        Zvýšenie viditeľnosti OPCW a vysvetlenie jej činnosti širšej verejnosti.

                        —

                        Zlepšenie spôsobov oslovovania čo možno najširšieho publika, predovšetkým čo sa týka netechnického alebo neodborného publika.

                        —

                        Zvýšenie povedomia o OPCW a CWC u mladého publika vo vybraných štátoch alebo regiónoch.

                        —

                        Povzbudenie štátov, ktoré nie sú zmluvnými stranami CWC, aby sa intenzívnejšie zapájali do činností OPCW a ich lepšie porozumenie CWC a jeho výhodám.

                        —

                        Rozšírenie zapojenia zainteresovaných strán do zásadných otázok, ktorým OPCW čelí počas obdobia inštitucionálnej transformácie.

                  Výsledky

                        —

                        Zintenzívnená spolupráca so širšou skupinou príslušných zainteresovaných strán.

                        —

                        Zvýšené úsilie OPCW o dosiahnutie univerzálnosti.

                  Činnosti
            V.1.   Rozvoj modulov elektronického učenia sa
            Tento projekt sa zameriava na zavedenie odborných znalostí do špecializovaného elektronického učenia sa s cieľom pomáhať technickému sekretariátu OPCW pri vymedzení spoločného prístupu k jeho ponuke elektronického učenia sa na účely navrhnutia a uplatňovania nových modulov elektronického učenia sa. Obsah takýchto modulov sa stanoví na základe správy Poradného výboru pre vzdelávanie a informačnú činnosť určenej generálnemu riaditeľovi OPCW, ako aj následnej diskusii o odporúčaniach uvedeného výboru.
            V.2.   Preklad a šírenie vzdelávacích a informačných nástrojov a materiálov
            Počas prvých dvoch rokov svojho pôsobenia Poradný výbor pre vzdelávanie a informačnú činnosť opakovane požadoval, aby sa sprístupnilo viac vzdelávacích a informačných materiálov, a to vo všetkých šiestich úradných jazykoch OPCW. Okrem angličtiny sú úradnými jazykmi francúzština, španielčina, ruština, čínska a arabčina. Väčšinou sú však vzdelávacie a informačné materiály a nástroje vypracované v angličtine, čo výrazne obmedzuje ich využívanie čo najväčším možným počtom zainteresovaných strán na celosvetovej úrovni. Na účely ich šírenia je potrebné, aby sa vzdelávacie a informačné materiály prekladali, a to najmä tie, ktoré sú zamerané na konkrétne skupiny zainteresovaných strán.
            V.3.   Podpora účasti mimovládnych organizácií na činnostiach OPCW
            V rámci tohto projektu sa navrhuje poskytovať finančnú podporu kvalifikovaných zástupcov mimovládnych organizácií (ďalej len „MVO“), pričom sa uprednostnia žiadatelia o účasť na výročnej konferencii zmluvných štátov v rokoch 2019 a 2020, ktorí pochádzajú zo štátov s rozvojovými a transformujúcimi sa hospodárstvami.
            V.4.   Sprievodné podujatia popri zasadnutí konferencie zmluvných štátov
            Počas trvania programu sa uskutočnia tri sprievodné podujatia, t. j. jedno počas každej výročnej konferencii zmluvných štátov. Finančné prostriedky Únie sa môžu použiť na pokrytie cestovných výdavkov najviac troch odborníkov/úradníkov z prijímajúcich krajín.
            Projekt VI – vnútroštátne vykonávanie
            Ciele

                        —

                        Posilnenie a zachovanie kapacity zmluvných štátov a ich vnútroštátnych orgánov s cieľom v plnej miere vykonať všetky záväzky vyplývajúce z CWC.

                  Účely

                        —

                        Relevantné zainteresované strany majú lepšie porozumenie a povedomie o CWC a posilnili svoje úlohy a účasť na úsilí o vnútroštátne vykonávanie.

                        —

                        Colné orgány zúčastnených zmluvných štátov majú lepšie porozumenie a schopnosti na účely účinného vykonávania povinností týkajúcich sa dovozu a vývozu chemických látok na zozname a koordinácie s vnútroštátnymi orgánmi.

                        —

                        Relevantné zainteresované strany majú k dispozícii správne a aktuálne informácie na efektívne vzdelávanie.

                        —

                        Potenciálne zainteresované subjekty/orgány v rámci podpory vykonávania CWC súhlasili s krátkodobým programom na vytvorenie vzájomných synergií.

                  Výsledky

                        —

                        Zlepšenie kapacity zmluvných štátov na účinné vnútroštátne vykonávanie.

                        —

                        Zvýšenie počtu zmluvných štátov, ktoré sú schopné uskutočniť účinné vnútroštátne vykonávanie na kvantitatívnej, ako aj kvalitatívnej úrovni.

                        —

                        Zlepšenie porozumenia a povedomia vnútroštátnych orgánov, pokiaľ ide o otázky týkajúce sa CWC na účely dobrej spolupráce a podpory.

                        —

                        Zvýšenie počtu zmluvných štátov, ktoré sú schopné spracovať a navrhnúť právne predpisy na ich následné schválenie.

                        —

                        Účinné fungovanie colných orgánov pri kontrole a monitorovaní obchodu s chemickými látkami.

                  Činnosti
            VI.1.   Globálne fórum zainteresovaných strán
            V projekte sa plánuje organizácia globálneho fóra zainteresovaných strán na propagáciu medzi kľúčovými zainteresovanými stranami na vnútroštátnej úrovni významu vykonávania CWC prostredníctvom prijatia vnútroštátnych vykonávacích právnych predpisov.
            Projekt VII: Veda a technika
            Ciele

                        —

                        Umožnenie toho, aby generálny riaditeľ OPCW poskytoval poradenstvo a odporúčania konferencii zmluvných štátov, výkonnej rade OPCW a zmluvným štátom v oblastiach vedy a techniky s významom pre CWC.

                  Účely

                        —

                        Určenie smerovania činností OPCW súvisiacich s vedou a technikou počas prechodného obdobia medzi štvrtou a piatou konferenciou o preskúmaní.

                        —

                        Umožnenie toho, aby generálny riaditeľ orgánom OPCW pre tvorbu politiky a zmluvným štátom poskytoval osobitné poradenstvo v oblasti vedy a techniky s významom pre CWC.

                        —

                        Využívanie väčšieho počtu vedeckých expertov, ktorí sú pre OPCW k dispozícii, a zlepšenie mechanizmov pre sledovanie vývoja technológií monitorovania chemických látok a informatických nástrojov na analýzu komplexných súborov údajov obsahujúcich informácie o chemickom zložení.

                        —

                        Vybudovanie a udržiavanie siete pre netechnické zainteresované strany, ktoré môžu dopĺňať vedeckých expertov OPCW pri posudzovaní všetkých aspektov nových vedeckých poznatkov a technológií s cieľom poskytovať úplnejšie poradenstvo o vede a technike a ich vplyve.

                  Výsledky

                        —

                        Podpora určená na presunutie ťažiska v rámci overovacieho systému CWC, a to z odzbrojenia na zabránenie opätovnému výskytu chemických zbraní.

                        —

                        Posilnená spôsobilosť OPCW vykonávať operácie v prípade nepredvídaných udalostí.

                        —

                        Zlepšená spôsobilosť OPCW monitorovať vedecký a technologický vývoj, ktorý je v súvislosti s CWC relevantný.

                        —

                        Rozšírené spôsobilosti OPCW poskytovať pomoc a ochranu v rámci podpory jej zamerania na opätovný výskyt chemických zbraní, a to pokiaľ ide o jeho predchádzanie, ako aj reakciu naň.

                        —

                        Posilnené budovanie kapacít na účely vykonávania na vnútroštátnej úrovni a medzinárodnej spolupráce.

                        —

                        Posilnená a udržateľná spolupráca s inými medzinárodnými organizáciami.

                        —

                        Zintenzívnená spolupráca so širšou skupinou príslušných zainteresovaných strán.

                        —

                        OPCW je naďalej globálnym zdrojom vedomostí a odborných znalostí v oblasti chemických zbraní.

                        —

                        Posilnené kapacity na uľahčenie spolupráce medzi ad hoc skupinami zmluvných štátov.

                  Činnosti
            VII.1.   Výzva v oblasti rastlinných biomarkerov
            Týmto projektom sa vytvorí „kolektívna výzva“ na zapojenie príslušných odborníkov z vedných odborov v rámci vedy a vybudovanie referenčného súboru geograficky reprezentatívnych rastlín, ktoré sú užitočné, pokiaľ ide o odhaľovanie vystavenia toxickým chemickým látkam (prostredníctvom chemickej analýzy a/alebo pozorovateľnej zmeny fenotypu).
            VII.2.   Podpora dočasných pracovných skupín Vedeckej poradnej rady OPCW
            Na riešenie špecifických vedeckých a technologických otázkach vecným spôsobom môže vedecká poradná rada na žiadosť generálneho riaditeľa OPCW vytvoriť dočasné pracovné skupiny. Týmto projektom by sa prispelo k realizácii dočasnej pracovnej skupiny pre vedu a technológiu v oblasti vyšetrovania, ako aj k vytváranie iných dočasných pracovných skupín na základe potreby identifikovanej na štvrtej konferencii o preskúmaní v roku 2018.


title: Rozhodnutie Rady (EÚ) 2019/577 z 8. apríla 2019, ktorým sa vymenúva náhradník Výboru regiónov navrhnutý Cyperskou republikou

text:
                  11.4.2019

                  SK

                  Úradný vestník Európskej únie

                  L 100/42

         ROZHODNUTIE RADY (EÚ) 2019/577
         z 8. apríla 2019,
         ktorým sa vymenúva náhradník Výboru regiónov navrhnutý Cyperskou republikou
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 305,
         so zreteľom na návrh cyperskej vlády,
         keďže:

                     (1)

                     Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020. Rozhodnutím Rady (EÚ) 2016/1233 (4)26. júla 2016 pán Stavros YEROLATSITES nahradil pána Kyriakosa CHATZITTOFISA ako náhradníka. Rozhodnutím Rady (EÚ) 2017/799 (5)5. mája 2017 pán Kyprianos ANDRONIKOU nahradil pána Stavrosa YEROLATSITESA ako náhradníka.

                     (2)

                     V dôsledku skončenia funkčného obdobia pána Kyprianosa ANDRONIKOUA sa uvoľnilo jedno miesto náhradníka,

               PRIJALA TOTO ROZHODNUTIE:

            Článok 1
            Na zvyšný čas súčasného funkčného obdobia sa za náhradníka Výboru regiónov vymenúva:

                        —

                        pán Kyriacos XYDIAS, Mayor of Yermasoyia Municipality.

            Článok 2
            Toto rozhodnutie nadobúda účinnosť dňom jeho prijatia.

            V Luxemburgu 8. apríla 2019

                  Za Radu

                  predsedníčka

               F. MOGHERINI

            (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

            (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

            (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).

            (4)  Rozhodnutie Rady (EÚ) 2016/1233 z 26. júla 2016, ktorým sa vymenúva jeden člen a jeden náhradník Výboru regiónov navrhnutí Cyperskou republikou (Ú. v. EÚ L 202, 28.7.2016, s. 41).

            (5)  Rozhodnutie Rady (EÚ) 2017/799 z 5. mája 2017, ktorým sa vymenúvajú traja členovia a dvaja náhradníci Výboru regiónov navrhnutí Cyperskou republikou (Ú. v. EÚ L 120, 11.5.2017, s. 20).


Rozhodnutie Komisie z 17/04/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9305 - Sev.en Energy AG / China Huaneng Group Co., Ltd. / InterGen N.V.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 16/04/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9322 - Vista / TA Associates / Aptean Inc. / Yaletown Acquiror S.à.r.l.) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2019/792 z 13. mája 2019, ktorým sa Európska komisia – Úrad pre správu a úhradu individuálnych nárokov (PMO) – poveruje výkonom určitých právomocí zverených menovaciemu orgánu a orgánu oprávnenému uzatvárať pracovné zmluvy

text:
                  17.5.2019

                  SK

                  Úradný vestník Európskej únie

                  L 129/3

         ROZHODNUTIE RADY (EÚ) 2019/792
         z 13. mája 2019,
         ktorým sa Európska komisia – Úrad pre správu a úhradu individuálnych nárokov (PMO) – poveruje výkonom určitých právomocí zverených menovaciemu orgánu a orgánu oprávnenému uzatvárať pracovné zmluvy
         RADA EURÓPSKEJ ÚNIE,
         so zreteľom na Služobný poriadok úradníkov Európskej únie a Podmienky zamestnávania ostatných zamestnancov Európskej únie ustanovené nariadením Rady (EHS, Euratom, ESUO) č. 259/68 (1), a najmä na článok 2 ods. 2 služobného poriadku a článok 6 podmienok zamestnávania,
         so zreteľom na rozhodnutie Rady (EÚ) 2017/262 zo 6. februára 2017, ktorým sa pre Generálny sekretariát Rady určuje menovací orgán a orgán oprávnený uzatvárať pracovné zmluvy a ktorým sa zrušuje rozhodnutie 2013/811/EÚ (2),
         keďže:

                     (1)

                     Úrad pre správu a úhradu individuálnych nárokov (PMO) Európskej komisie je zodpovedný za správu a úhradu individuálnych finančných nárokov zamestnancov Európskej komisie a prostredníctvom dohôd o úrovni poskytovaných služieb niektorých ďalších inštitúcií a orgánov Únie. Pokiaľ ide o zamestnancov Generálneho sekretariátu Rady (GSR), PMO je zodpovedný za správu a úhradu dôchodkových práv a dávok nemocenského poistenia. PMO v týchto oblastiach vykonáva právomoci menovacieho orgánu a orgánu, ktorý je oprávnený uzatvárať pracovné zmluvy, s výnimkou vybavovania individuálnych sťažností týkajúcich sa dávok nemocenského poistenia. PMO tiež poskytuje rastúci počet ďalších služieb a sprístupňuje svoje IT nástroje GSR.

                     (2)

                     Ukázalo sa, že správa individuálnych nárokov jedným špecializovaným orgánom je účinnejšia a nákladovo efektívnejšia. Umožňuje jednotné uplatňovanie Služobného poriadku úradníkov Európskej únie (ďalej len „služobný poriadok“) a podmienok zamestnávania ostatných zamestnancov Európskej únie (ďalej len „podmienky zamestnávania“) v rámci všetkých inštitúcií, čím zabezpečuje rovnaké zaobchádzanie a posilňuje právnu istotu pre úradníkov Únie. Takisto umožňuje ďalšie zjednodušenie administratívnych postupov a medziinštitucionálnu spoluprácu.

                     (3)

                     V tejto súvislosti GSR a PMO podpíšu dohodu o úrovni poskytovaných služieb, ktorou sa rozširuje rozsah služieb poskytovaných PMO na správu a úhradu individuálnych finančných nárokov zamestnancov prostredníctvom IT nástroja na riadenie ľudských zdrojov – Sysper. S cieľom umožniť riadne fungovanie dohody by mal byť výkon príslušných právomocí zverených menovaciemu orgánu a orgánu poverenému uzatváraním pracovných zmlúv pre zamestnancov GSR zverený Európskej komisii (PMO). Okrem toho, keďže nová dohoda o úrovni poskytovaných služieb nahrádza predchádzajúcu dohodu o úrovni poskytovaných služieb týkajúcu sa dôchodkových práv, príspevkov v nezamestnanosti a iných nárokov po ukončení služby, právomoci PMO by sa mali v tejto oblasti potvrdiť.

                     (4)

                     V počiatočnom prechodnom období po prechode na systém Sysper by menovací orgán a orgán poverený uzatvárať pracovné zmluvy Rady mali mať možnosť vykonávať právomoci vo vzťahu k zamestnancom GSR v prípadoch, keď by možný iný výklad pravidiel týkajúcich sa individuálnych nárokov, ktoré uplatňuje PMO v porovnaní s výkladom uplatňovaným v GSR pred prechodom na systém Sysper mohol mať pre zamestnancov GSR nepriaznivé účinky,

               PRIJALA TOTO ROZHODNUTIE:

            Článok 1

               1.   Bez toho, aby bol dotknutý odsek 2 tohto článku, je výkon právomocí zverených služobným poriadkom menovaciemu orgánu a podmienkami zamestnávania orgánu oprávnenému uzatvárať pracovné zmluvy, pokiaľ ide o zamestnancov GSR, zverený Európskej komisii – Úradu pre správu a úhradu individuálnych nárokov (PMO) – v súvislosti s uplatňovaním:

                           a)

                           pokiaľ ide o individuálne nároky:

                                       —

                                       článkov 67 až 69, 71, 74 a 75 služobného poriadku a článkov 1 až 13 a 17 prílohy VII k služobnému poriadku,

                                       —

                                       článkov 19 až 27, 29, 92, 93, 94 a 97 podmienok zamestnávania;

                           b)

                           pokiaľ ide o dôchodkový systém a ostatné nároky po ukončení služby:

                                       —

                                       článkov 70 a 77, článku 78 druhého, tretieho a štvrtého odseku a článkov 79, 80, 81, 81a a 82 služobného poriadku, prílohy IV služobného poriadku; článku 4 prílohy IVa k služobnému poriadku; článkov 2 až 12, článku 13 ods. 1, článku 14 prvého a tretieho odseku a článkov 17 až 34 a 40 až 44 prílohy VIII k služobnému poriadku a článkov 20 až 28 prílohy XIII k služobnému poriadku,

                                       —

                                       článku 31, článku 33 ods. 1, článkov 34 až 40 a 43, článku 44 prvého odseku, článkov 99 a 101, článku 102 ods. 2 a článkov 103 až 110 a 113 až 116 podmienok zamestnávania;

                           c)

                           pokiaľ ide o príspevky v nezamestnanosti: článkov 28a a 96 podmienok zamestnávania;

                           d)

                           pokiaľ ide o vymáhanie preplatkov podľa ustanovení uvedených v písmenách a) až c) tohto odseku:

                                       —

                                       článku 85 služobného poriadku a článku 46 prílohy VIII k služobnému poriadku,

                                       —

                                       článku 44 druhého odseku, článku 45, článku 114 ods. 2 a článku 116 podmienok zamestnávania.

               2.   PMO do 31. decembra 2021 oznámi menovaciemu orgánu alebo orgánu oprávnenému na uzatváranie zmlúv Rady akúkoľvek sťažnosť prijatú podľa článku 90 ods. 2 služobného poriadku alebo článkov 46 a 117 podmienok zamestnávania proti rozhodnutiu, ktoré sa týka zamestnanca GSR a ktoré bolo prijaté podľa písmena a) odseku 1 tohto článku, spolu s informáciami o plánovanej odpovedi. Ak v jednotlivých prípadoch menovací orgán alebo orgán oprávnený na uzatváranie zmlúv Rady o to požiada, PMO sa vzdá výkonu právomocí delegovaných podľa odseku 1 tohto článku a v tomto prípade svoje právomoci vykonáva menovací orgán alebo orgán oprávnený uzatvárať zmluvy Rady.

            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

            V Bruseli 13. mája 2019

                  Za Radu

                  predsedníčka

               F. MOGHERINI

            (1)  Ú. v. ES L 56, 4.3.1968, s. 1.

            (2)  Ú. v. EÚ L 39, 16.2.2017, s. 4.


Rozhodnutie Komisie z 24/05/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9307 - Anschutz Entertainment Group, Inc. / Onex Corporation) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 19/06/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9373 - PAI Partners S.A.S / Areas Worldwide S.A) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2019/1121 z 25. júna 2019 o podpise Dohody o voľnom obchode medzi Európskou úniou a Vietnamskou socialistickou republikou v mene Európskej únie

text:
                  2.7.2019

                  SK

                  Úradný vestník Európskej únie

                  L 177/1

         ROZHODNUTIE RADY (EÚ) 2019/1121
         z 25. júna 2019
         o podpise Dohody o voľnom obchode medzi Európskou úniou a Vietnamskou socialistickou republikou v mene Európskej únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 ods. 1, článok 100 ods. 2 a článok 207 ods. 4 prvý pododsek, v spojení s jej článkom 218 ods. 5,
         so zreteľom na návrh Európskej komisie,
         keďže:

                     (1)

                     Rada 23. apríla 2007 poverila Komisiu, aby začala rokovania o dohode o voľnom obchode s členskými štátmi Združenia národov juhovýchodnej Ázie (ASEAN). Toto poverenie poskytovalo možnosť dvojstranných rokovaní.

                     (2)

                     Rada 22. decembra 2009 poverila Komisiu, aby viedla dvojstranné rokovania o dohode o voľnom obchode s jednotlivými členskými štátmi ASEAN-u. Komisia začala v júni 2012 dvojstranné rokovania o dohode o voľnom obchode s Vietnamom, pričom tieto rokovania sa mali viesť v súlade s existujúcimi smernicami na rokovania.

                     (3)

                     Rokovania o Dohode o voľnom obchode medzi Európskou úniou a Vietnamskou socialistickou republikou (ďalej len „dohoda“) sa uzavreli.

                     (4)

                     Dohoda by sa mala podpísať v mene Únie s výhradou jej uzavretia k neskoršiemu dátumu,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje podpis Dohody o voľnom obchode medzi Európskou úniou a Vietnamskou socialistickou republikou (ďalej len „dohoda“) s výhradou uzavretia uvedenej dohody. (1)

            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.

            Článok 3
            Toto rozhodnutie nadobúda účinnosť dňom jeho prijatia.

            V Luxemburgu 25. júna 2019

                  Za Radu

                  predseda

               A. ANTON

            (1)  Text dohody sa uverejní spolu s rozhodnutím o jej uzavretí.


title: Rozhodnutie Rady (EÚ) 2019/1191 z 8. júla 2019 o pozícii, ktorá sa má v mene Európskej únie prijať v Spoločnom výbore EHP k zmene Protokolu 31 k Dohode o EHP o spolupráci v špecifických oblastiach mimo štyroch slobôd (rozpočtový riadok 04 03 01 03 – Voľný pohyb pracovníkov, koordinácia systémov sociálneho zabezpečenia, ako aj opatrení vzťahujúcich sa na migrantov vrátane migrantov z tretích krajín) (Text s významom pre EHP)

text:
                  12.7.2019

                  SK

                  Úradný vestník Európskej únie

                  L 187/33

         ROZHODNUTIE RADY (EÚ) 2019/1191
         z 8. júla 2019
         o pozícii, ktorá sa má v mene Európskej únie prijať v Spoločnom výbore EHP k zmene Protokolu 31 k Dohode o EHP o spolupráci v špecifických oblastiach mimo štyroch slobôd (rozpočtový riadok 04 03 01 03 – Voľný pohyb pracovníkov, koordinácia systémov sociálneho zabezpečenia, ako aj opatrení vzťahujúcich sa na migrantov vrátane migrantov z tretích krajín)
         (Text s významom pre EHP)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej články 46 a 48 v spojení s jej článkom 218 ods. 9,
         so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
         so zreteľom na návrh Európskej komisie,
         keďže:

                     (1)

                     Dohoda o Európskom hospodárskom priestore (2) (ďalej len „Dohoda o EHP“) nadobudla platnosť 1. januára 1994.

                     (2)

                     Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, Protokol 31 k Dohode o EHP.

                     (3)

                     Protokol 31 k Dohode o EHP obsahuje osobitné ustanovenia o spolupráci v špecifických oblastiach mimo štyroch slobôd.

                     (4)

                     Je vhodné pokračovať v spolupráci zmluvných strán Dohody o EHP, pokiaľ ide o činnosti Únie financované zo všeobecného rozpočtu Európskej únie, ktoré sa týkajú voľného pohybu pracovníkov, koordinácie systémov sociálneho zabezpečenia, ako aj opatrení vzťahujúcich sa na migrantov vrátane migrantov z tretích krajín.

                     (5)

                     Protokol 31 k Dohode o EHP by sa preto mal zmeniť s cieľom umožniť uvedenú rozšírenú spoluprácu od 1. januára 2019.

                     (6)

                     Pozícia Únie v Spoločnom výbore EHP by preto mala vychádzať z pripojeného návrhu rozhodnutia,

               PRIJALA TOTO ROZHODNUTIE:

            Článok 1
            Pozícia, ktorá sa má v mene Únie prijať v Spoločnom výbore EHP k navrhovanej zmene Protokolu 31 k Dohode o EHP o spolupráci v špecifických oblastiach mimo štyroch slobôd, je založená na návrhu rozhodnutia Spoločného výboru EHP pripojenom k tomuto rozhodnutiu.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 8. júla 2019

                  Za Radu

                  predsedníčka

               A.-K. PEKONEN

            (1)  Ú. v. ES L 305, 30.11.1994, s. 6.

            (2)  Ú. v. ES L 1, 3.1.1994, s. 3.

            NÁVRH
            ROZHODNUTIE SPOLOČNÉHO VÝBORU EHP č. …/2019
            z …,
            ktorým sa mení Protokol 31 k Dohode o EHP o spolupráci v špecifických oblastiach mimo štyroch slobôd
            SPOLOČNÝ VÝBOR EHP,
            so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej články 86 a 98,
            keďže:

                        (1)

                        Je vhodné pokračovať v spolupráci zmluvných strán Dohody o EHP, pokiaľ ide o činnosti Únie financované zo všeobecného rozpočtu Európskej únie, ktoré sa týkajú voľného pohybu pracovníkov, koordinácie systémov sociálneho zabezpečenia, ako aj opatrení vzťahujúcich sa na migrantov vrátane migrantov z tretích krajín.

                        (2)

                        Protokol 31 k Dohode o EHP by sa preto mal zmeniť s cieľom umožniť uvedenú rozšírenú spoluprácu od 1. januára 2019,

                  PRIJAL TOTO ROZHODNUTIE:

               Článok 1
               V článku 5 ods. 5 a 13 Protokolu 31 k Dohode o EHP sa slová „a 2018“ nahrádzajú slovami „, 2018 a 2019“.

               Článok 2
               Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP (*1).
               Uplatňuje sa od 1. januára 2019.

               Článok 3
               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli

                     Za Spoločný výbor EHP

                     predseda

                     tajomníci Spoločného výboru EHP

               (*1)  [Ústavné požiadavky neboli oznámené.] [Ústavné požiadavky boli oznámené.]


title: Rozhodnutie Rady (EÚ) 2019/1215 z 15. júla 2019, ktorým sa vymenúvajú traja členovia a traja náhradníci Výboru regiónov navrhnutí Belgickým kráľovstvom

text:
                  18.7.2019

                  SK

                  Úradný vestník Európskej únie

                  L 192/24

         ROZHODNUTIE RADY (EÚ) 2019/1215
         z 15. júla 2019,
         ktorým sa vymenúvajú traja členovia a traja náhradníci Výboru regiónov navrhnutí Belgickým kráľovstvom
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 305,
         so zreteľom na návrh belgickej vlády,
         keďže:

                     (1)

                     Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020. Dňa 6. novembra 2017 bol rozhodnutím Rady (EÚ) 2017/1999 (4) pán Jean-François ISTASSE nahradený pánom Marcom HENDRICKXOM ako člen a pán Marc HENDRICKX bol nahradený pánom Janom VAN ESBROECKOM ako náhradník.

                     (2)

                     V dôsledku skončenia mandátov sa uvoľnili tri miesta členov Výboru regiónov, na základe čoho bolo navrhnuté vymenovanie pána Marca HENDRICKXA (Lid van het Vlaams Parlement), pána Karima VAN OVERMEIREHO (Vlaams Volksvertegenwoordiger) a pána Jana DURNEZA (Vlaams Volksvertegenwoordiger).

                     (3)

                     V dôsledku skončenia mandátov sa uvoľnili tri miesta náhradníkov Výboru regiónov, na základe čoho bolo navrhnuté vymenovanie pána Jana VAN ESBROECKA (Lid van het Vlaams Parlement), pána Rika DAEMSA (Vlaams Volksvertegenwoordiger) a pána Woutera VAN BESIENA (Vlaams Volksvertegenwoordiger),

               PRIJALA TOTO ROZHODNUTIE:

            Článok 1
            Na zvyšný čas súčasného funkčného obdobia, ktoré trvá do 25. januára 2020, sa do Výboru regiónov vymenúvajú:

                        (a)

                        za členov:

                                    —

                                    pán Marc HENDRICKX, gemeenteraadslid Mechelen (zmena mandátu),

                                    —

                                    pán Karim VAN OVERMEIRE, gemeenteraadslid Aalst (zmena mandátu),

                                    —

                                    pán Jan DURNEZ, co-voorzitter van de EGTS West-Vlaanderen / Flandre-Dunkerque-Côte d'O (zmena mandátu)

                              a

                        (b)

                        za náhradníkov:

                                    —

                                    pán Jan VAN ESBROECK, gemeenteraadslid Kalmthout (zmena mandátu),

                                    —

                                    pán Rik DAEMS gemeenteraadslid Leuven (zmena mandátu),

                                    —

                                    pán Wouter VAN BESIEN, gemeenteraadslid Antwerpen (zmena mandátu).

            Článok 2
            Toto rozhodnutie nadobúda účinnosť dňom jeho prijatia.

            V Bruseli 15. júla 2019

                  Za Radu

                  predseda

               J. LEPPÄ

            (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

            (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

            (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).

            (4)  Rozhodnutie Rady (EÚ) 2017/1999 zo 6. novembra 2017, ktorým sa vymenúvajú člen a dvaja náhradníci Výboru regiónov navrhnutí Belgickým kráľovstvom (Ú. v. EÚ L 289, 8.11.2017, s. 8).